Súradnice: 48°50′43″S 17°55′04″V﻿ / ﻿48,8452°S 17,9177°V﻿ / 48.8452; 17.9177

**Melčice-Lieskové** je obec na Slovensku v okrese Trenčín.

Polohopis
---------

Obec Melčice-Lieskové leží v údolí stredného Považia v pohorí Bielych Karpát na pravej strane Váhu medzi Trenčínom a Novým Mestom nad Váhom. Terajšia obec vznikla v roku 1975 zlúčením dovtedy samostatných Melčíc a Zemianskeho Lieskového, ktoré sa spojilo už v roku 1914 s Malými Žabokrekmi. Súčasťou obce je i kopaničiarska časť Dolina. Melčická dolina vyhlásená za chránený prírodný útvar je zaujímavá nielen z prírodovedného hľadiska.

Dejiny
------

Do pravekej histórie vstúpila obec objavmi z mladšej doby bronzovej i nálezmi kostrového pohrebiska z veľkomoravského obdobia. Hustotu ranostredovekých sídel vo vhodnom geografickom prostredí ovplyvnila blízkosť Beckovského hradu, brod cez rieku Váh, kde sa vyberalo mýto, stredoveká cesta, na ktorú sa napájali komunikácie vedúce z dôležitých priesmykov na moravsko-uhorských hraniciach.

Do písanej histórie sa však prvýkrát Melčice dostávajú až na konci 14. storočia. V listine z roku 1398, ktorou kráľ Žigmund Luxemburský daroval Beckovské panstvo Ctiborovi zo Ctiboríc sa uvádzajú popri ostatných okolitých obciach pod názvom „Myliche".

Obec Zemianske Lieskové sa naopak nespomína ani v jednej kráľovskej donácii, pretože bola od počiatku vyňatá z rozsiahleho komplexu hradu Beckov. Ako majetok rodiny Slopnianskej (podľa dediny Slopná pri Považskej Bystrici) sa v písomných prameňoch objavuje až v roku 1478. Často menila majiteľov - v roku 1496 dostal obec od rodiny Slopnianskej Osvald Rozvadský z Malých Stankoviec, svoje diely mali v obci píšucej sa ako Nemeslieszko, alebo Leskowe nobilium aj Žambokrétyovci. Susedné Malé Žabokreky (Samokregh, Sabokrek, Vágzsambokrét), boli ich dedičným majetkom, naposledy ich vlastnil barón Július Szálavský, tajný radca, a koncom 19. storočia trenčiansky župan.

V priebehu 17. storočia sa obce začali osídľovať na nehostinných od intravilánu vzdialených kopaniciach. V období medzi prvou a druhou svetovou vojnou vznikla osada Dúžniky. Táto prirodzeným spôsobom zanikla v päťdesiatych rokoch.

Melčice patrili k typickým kuriálnym obciam Beckovského panstva, jednotlivé čiastky vlastnili takmer 2 desiatky šľachtických rodín (Bánfiovci, Rozgoňovci, Kanižajovci, Nádašdyovci ...). Po vytvorení komposesorátu v roku 1648 majetky v Melčiciach dostalo tzv. 12 hradných rodín, patrili medzi ne napr. Beréniovci, Esterháziovci, Drugethovci, Horeckí, Medňanskí, Rátkaiovci, Pongrácovci, ... Svoje diely tam mali aj miestni zemania Melčickí.

Ešte komplikovanejšie majetkové pomery boli v Zemianskom Lieskovom, ktoré vlastnili koncom 
16. storočia Apponiovci, Madočániovci, Perényiovi, Sugoňovci, rodiny Raymanus. Jej majetkové čiastky prešli v roku 1751 vydajom Zuzany Raymanovej na Silvayovcov.

Politika
--------

### Starostovia obce

**Chronologický zoznam predstaviteľov správy obce**

Ešte za 1. Československej republiky mali Melčice významnejšie postavenie ako okolité obce. Dôvodom bolo zriadenie obvodného notariátu, ktorý riadil štátny notár.

Do roku 1939 spravovalo obec obecné zastupiteľstvo a obecná rada na čele z richtárom, neskôr so starostom. Za Slovenského štátu spravovali a zodpovedali za chod obce menovaní komisári.

Po roku 1945 zabezpečovali spravovanie obce miestne národné výbory, ktoré boli zriaďované ako orgány štátnej správy. Predseda MNV bol volený z členov rady MNV a bol výkonným pracovníkom miestneho národného výboru. Tajomníka volila rada MNV, a poslancov volili občania obce.

Významný medzník pre samostatné obce Melčice a Zemianske – Lieskové nastáva 1. januára 1975, keď sa obe obce zlúčili a odvtedy sa používa označenie obce Melčice Lieskové.

**Melčice:**

* 1945 – Ľudovít Fabian, predseda MNV
* 1948 – Ján Zbudila, predseda MNV
* 1954 – Štefan Borsek ml. predseda MNV , Štefan Hrabovský, tajomník MNV
* 1954 – Štefan Hrabovský, predseda MNV;
* 1965 – František Matúš, predseda MNV, Adam Misároš, tajomník MNV
* 1969 – Štefan Dobiáš, predseda MNV, Ivan Misároš, tajomník MNV
* 1971 – Gustáv Lehotský, predseda MNV, Adam Misároš, tajomník MNV

**Zemianske – Lieskové:**

* 1945 – Ján Vlček, predseda MNV
* 1958 – Ján Rybár, predseda MNV
* 1971 – Adam Chlapík, predseda MNV

**Melčice – Lieskové:**

* 1975 – Adam Chlapík, predseda MNV, Adam Misároš, tajomník MNV
* 1981 – Milan Srvátka, predseda MNV , Jozef Baňár, tajomník MNV
* 1983 – Ondrej Hladký, predseda MNV
* 1986 – Milan Srvátka, predseda MNV, Milan Pavlík, tajomník MNV
* 1990 – Milan Pavlík, starosta obce
* 1992 – Jozef Hulvák, starosta obce
* 1994 – Jozef Hulvák, starosta obce
* 1998 – Jozef Hulvák, starosta obce
* 2003 – Ľudmila Nechutná, Ing. starostka obce
* 2006 – Miroslav Matiáš, Ing. starosta obce
* 2010 – Miroslav Matiáš, Ing. starosta obce
* 2014 – Miroslav Matiáš, Ing. starosta obce
* 2018 – Katarína Remencová, Mgr. starostka obce

Základná škola s materskou školou Jána Smreka
---------------------------------------------

V obci sa nachádza Základná škola s materskou školou Jána Smreka pomenovaná po Jánovi Smrekovi, ktorý sa v tejto obci narodil. Škola sa skladá z budov 1. a 2. stupňa a jedálne. V budovách pre 1. a 2. stupeň sa spolu nachádza celkom 20 tried, obidve budovy sú dvojposchodové. Na 1. stupni sa nachádza materská škola. Budova jedálne bola v minulosti kaštieľom, momentálne sa tam nachádza učebňa anglického jazyka.

### História

Stav základnej školy sa v priebehu 18. - 20. storočia výrazne menil. Podľa kroniky bola škola postavená už pred rokom 1768 a preto patrí medzi najstaršie školy v okolí. Táto škola bola pravdepodobne postavená z dreva.

O takmer polstoročie neskôr, v roku 1816 sa škola nachádzala vo veľmi zlom stave. O 10 rokov sa preto postavila nová škola. Autor kroniky ju popísal takto:

|  |  |  |
| --- | --- | --- |
| „ | Pozostáva z veľkej učebni, z izby a kuchyni pre učiteľa, komory a z maštale. V Učebni boli dlhé lavice, celkom obyčajné a dlhé stoly. Škola bola súca prijať i cudzie deti. | "|

Keďže pribúdalo mnoho nových obyvateľov, škola sa musela rozšíriť. V rokoch 1870 - 1875 došlo k výstavbe novej budovy. Neskôr pri novej budove vybudovali pálenicu. V pálenici sa potom rozmnožilo veľa potkanov a tie spôsobili škole značné problémy. Majiteľ pálenice však tento problém zanedbával až ho nakoniec miestni obyvatelia udali. Súd rozhodol, že musí vybudovať novú budovu školy, keďže tá pôvodná bola priveľmi poškodená. V roku 1947 bol v Melčiciach zriadený štátny detský internát. Umiestnený bol v prenajatej budove, bolo v ňom v tom čase umiestnených 31 detí. Obyvatelia Zemianskeho Lieskového v týchto rokoch posielali svoje deti do školy v Kochanovciach, keďže obec patrila pod tento školský obvod. 29. septembra 1946 sa v Zemianskom Lieskovom konala slávnosť pri príležitosti novozriadenej štátnej meštianskej školy. V okolitých obciach prebiehala výučba približne po 5. ročník. Ďalšie vzdelávanie mali žiaci absolvovať v Trenčíne. Myšlienka novšej a väčšej školy tak bola započatá. V roku 1948 kronikár píše: 

|  |  |  |
| --- | --- | --- |
| „ | Už od minulého roku pracuje riaditeľ školy na tom, aby bolo prikročené k novostavbe Štátnej ľudovej školy. Viackrát zdôrazňoval a propagoval tak v Melčiciach potrebnú stavbu novej školy, keďže staré budovy vôbec ani zďaleka nevyhovujú ani najnutnejším požiadavkám školy. Prípravné práce sú už hodne ďaleko, len pozemok nie je ešte definitívne v rukách obce, čo je prvou podmienkou. | "|

Definitívne spojenie školy v Melčiciach, Zemianskom Lieskovom a Adamovských Kochanovciach sa uskutočnilo v roku 1953, a tak bola otvorená osemročná stredná škola v Zemianskom Lieskovom. 1. septembra sa začalo vyučovať už ako na jednej škole, spojením žiakov z Kochanoviec a Melčíc. Na tomto mieste kronika končí.

* Budova školy pre 2. stupeňBudova školy pre 2. stupeň
* Budova telocvičneBudova telocvične
* Multifunkčné ihrisko pri starom dubeMultifunkčné ihrisko pri starom dube
* Dub sivozelený, získal ocenenie v súťaži Strom roka - 8. miesto**Dub sivozelený,** získal ocenenie v súťaži Strom roka - 8. miesto

Pamiatky
--------

### Stavebné pamiatky v Melčiciach

Neskororenesančný rímskokatolícky kostol Najsvätejšej Trojice je zaiste starší, ako ukazuje letopočet 1611, vytesaný na zárubni žobráčne v jeho blízkosti. V interiéri kostola, v pravej časti presbytéria, je historicky a umelecky cenný epitaf Martina Melčického z roku 1652 s erbom v oválnej kartuši. V kostole sa nachádza i krypta rodiny Melčických.

V strede obce stojí dnes už prestavaná kaplnka Najsvätejšej Trojice z 19. storočia. Na cintoríne sú hodnotné náhrobníky rodín Melčických, Nedeckých, Kubicovcov z 19. storočia.

Na silnú komunitu židovskej náboženskej obce poukazuje synagóga. Pôvodne honosná budova s bohato členeným priečelím bola po 2. svetovej vojne prestavaná a ako stavebno-kultúrna pamiatka znehodnotená. Dnes slúži ako výrobná prevádzka súkromnej firmy.

### Stavebné pamiatky v Zemianskom Lieskovom

Na starších základoch zemianskej kúrie bol postavený barokovo-klasicistický kaštieľ rodiny Silvayovcov, dnes zrenovovaný do pôvodnej podoby. Jeho súčasťou bol rozsiahly anglický park, tiahnuci sa pozdĺž hlavnej cesty do Melčíc. Dnes slúži rímskokatolíckemu ženskému rádu.

Kaštieľ Žambokrétyovcov v bývalých Malých Žabokrekoch, dnes v časti Lieskové, je dvojkrídlová neskoroklasicistická budova z polovice 19. storočia. Majitelia ju predali začiatkom 20. storočia Júliusovi Szálavskému, trenčianskemu županovi. Dnes slúži ako školská jedáleň a družina.

Na Salaši v Zemianskom Lieskovom stojí rodinná hrobka rodiny Silvayovcov, postavená koncom 19. storočia a koncom 20. storočia zreštaurovaná.

Plynúci čas poznačil i kúriu rodiny Nedeckých a Ostrolúckych.

#### Pomníky

V miestnom parku stojí socha Jána Smreka.

### Šport

* V obci pôsobí futbalové mužstvo FK Melčice-Lieskové.

Rodáci a osobnosti
------------------

* Ján Hadík (Haidikus) (\* 1631 - † 1681), evanjelický kňaz a spisovateľ
* Ján Turzo (Thuzo) z Nosíc (\* 1678 - † 1759) pedagóg, pedagóg, evanjelický kňaz a literát.
* Ján Žambokréty (\* asi 1680 - † 1748), hospodársky úradník a autor denníka
* Ján Silvay (\* 1755), pokrokový a racionálny hospodár, tabulárny sudca a dozorca Trenčianskeho evanjelického seniorátu
* Florián Augustín Balogh (\* 1821 - † 1898), rímskokatolícky kňaz, historik a propagátor moderného hospodárstva a ovocinárstva
* Peter Pavol Roy (\* 1839 - † 1909), evanjelický kňaz, biograf, národný buditeľ
* Ľudovít Ladislav Žambokréty (Žambokrethy) (\* 1844 - † 1911), evanjelický kňaz, publicista, historik, slovenský národný buditeľ
* Július Szalavský (\* 1846 - † 1936), barón, verejný činiteľ, politik, trenčiansky župan
* Ján Smrek (\* 1898 – † 1982), slovenský básnik
* Ondrej Staňo (\* 1919 - † 1986), stredoškolský profesor, publicista, kultúrny dejateľ a obecný kronikár

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. 1 2 3   *História - Oficiálna stránka obce Melčice - Lieskové* [online]. www.melcice-lieskove.sk, [cit. 2023-12-11]. Dostupné online.
5. ↑   *Základná škola s materskou školou Jána Smreka, Melčice - Lieskové 377* [online]. zsmelcice.edupage.org, [cit. 2023-09-18]. Dostupné online.
6. ↑   *ZŠ s MŠ Jána Smreka Melčice -Lieskové, Facebook* [online]. www.facebook.com, [cit. 2023-09-18]. Dostupné online.
7. ↑   *Materská škola* [online]. ms.melcice-lieskove.sk, [cit. 2023-09-20]. Dostupné online.
8. ↑   *Základná škola s materskou školou Jána Smreka, Melčice - Lieskové 377* [online]. zsmelcice.edupage.org, [cit. 2023-12-23]. Dostupné online.
9. ↑  REDAKCIA. *Zo života pred tabuľou* [online]. [Cit. 2023-09-18]. Dostupné online.
10. ↑  Futbal FK Melčice-Lieskové

Iné projekty
------------

Commons
* Spolupracuj na Commons Commons ponúka multimediálne súbory na tému **Melčice-Lieskové**

Externé odkazy
--------------

* Oficiálny web

| * z
* d
* u
Obce okresu Trenčín (3 + 34) |
| --- |
| Mestá | 
* Nemšová
* Trenčianske Teplice
* Trenčín

 |
| Ostatné obce | 
* Adamovské Kochanovce
* Bobot
* Dolná Poruba
* Dolná Súča
* Drietoma
* Dubodiel
* Horná Súča
* Horné Srnie
* Horňany
* Hrabovka
* Chocholná-Velčice
* Ivanovce
* Kostolná-Záriečie
* Krivosúd-Bodovka
* Melčice-Lieskové
* Mníchova Lehota
* Motešice
* Neporadza
* Omšenie
* Opatovce
* Petrova Lehota
* Selec
* Skalka nad Váhom
* Soblahov
* Svinná
* Štvrtok
* Trenčianska Teplá
* Trenčianska Turná
* Trenčianske Jastrabie
* Trenčianske Mitice
* Trenčianske Stankovce
* Veľká Hradná
* Veľké Bierovce
* Zamarovce

 |

Autoritné údaje: * SNK: 87539